A Tanács 401/2004/EK, Euratom rendelete

(2004. február 23.)

a Cseh Köztársaság, Észtország, Ciprus, Lettország, Litvánia, Magyarország, Málta, Lengyelország, Szlovákia és Szlovénia csatlakozása alkalmából az Európai Közösségek tisztviselőinek felvételére vonatkozó különleges ideiglenes intézkedések bevezetéséről

AZ EURÓPAI UNIÓ TANÁCSA,

tekintettel az Európai Közösséget létrehozó szerződésre, és különösen annak 283. cikkére,

tekintettel a Bizottság javaslatára, amelyet a Személyzeti Szabályzati Bizottsággal folytatott konzultációt követően nyújtott be,

tekintettel az Európai Parlament véleményére [1],

tekintettel a Bíróság véleményére [2],

tekintettel a Számvevőszék véleményére [3],

mivel:

(1) A Cseh Köztársaság, Észtország, Ciprus, Lettország, Litvánia, Magyarország, Málta, Lengyelország, Szlovákia és Szlovénia közelgő csatlakozása alkalmából különleges ideiglenes intézkedéseket kell elfogadni, amelyek eltérnek az Európai Közösségek tisztviselőinek személyzeti szabályzatától (a továbbiakban: személyzeti szabályzat).

(2) Tekintettel a csatlakozó országok számára és a potenciálisan érintett személyek számára, ezen intézkedéseknek – jóllehet ideiglenes intézkedések – jelentős ideig hatályban kell maradniuk. Az intézkedések legmegfelelőbbnek tűnő lejárati ideje 2010. december 31.

(3) Tekintettel a helyzet kivételes jellegére és a várható jövőbeni általános szükségletekre, versenyvizsgákat kell tartani olyan tisztviselők felvétele érdekében is, akiknek fő nyelve a meglévő 11 hivatalos nyelv egyike. Így biztosítható a személyzeti szabályzat 27. cikkében megállapított elvek tiszteletben tartása, ideértve a lehető legszélesebb földrajzi alapon történő toborzást is.

(4) Tekintettel a közelgő csatlakozás kivételes méretére, ezt a rendeletet a tényleges csatlakozási időpont előtt kell elfogadni úgy, hogy az összes szükséges előkészítő intézkedést el lehessen végezni annak érdekében, hogy a tervezett felvételek a csatlakozás után a lehető legrövidebb időn belül megtörténjenek,

ELFOGADTA EZT A RENDELETET:

1. cikk

(1) 2010. december 31-ig a megüresedett beosztások a személyzeti szabályzat 4. cikkének második és harmadik bekezdésében, 7. cikkének (1) bekezdésében, 27. cikkének harmadik bekezdésében és 29. cikke (1) bekezdésének a), b) és c) pontjában foglalt rendelkezések ellenére, az e célból meghatározott létszám keretein belül, a költségvetési tárgyalások figyelembevételével, ezen országok csatlakozásának tényleges időpontját követően a Cseh Köztársaság, Észtország, Ciprus, Lettország, Litvánia, Magyarország, Málta, Lengyelország, Szlovákia és Szlovénia állampolgárainak kinevezése útján tölthetők be.

(2) A kinevezésekre:

a) valamennyi besorolási fokozat esetében a csatlakozás tényleges időpontja után;

b) az A1 és A2 besorolási fokozat kivételével, a személyzeti szabályzat III. mellékletében meghatározottak szerint szervezett, mind képesítéseken mind vizsgákon alapuló versenyvizsgákat követően kerül sor.

2. cikk

2010. december 31-ig általános versenyvizsgákat is tartani kell olyan tisztviselők felvétele érdekében, akiknek fő nyelve a meglévő 11 hivatalos nyelv egyike; e versenyvizsgáknak mindezen nyelvekre egyidejűleg ki kell terjedniük.

3. cikk

Ez a rendelet az Európai Unió Hivatalos Lapjában való kihirdetését követő harmadik napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 2004. február 23-án.

a Tanács részéről

az elnök

B. Cowen

[1] 2003. november 18-i vélemény (a Hivatalos Lapban még nem tették közzé).

[2] 2003. július 18-i vélemény.

[3] 2003. július 29-i vélemény (HL C 224., 2003.9.19., 11. o.).

--------------------------------------------------